**AANKONDIGING**

Die volgende direkteure sal met ingang van 31 Maart 2019 uit die direksies van Media24 Beherend Eiendoms Beperk (Beherend) en Media24 Eiendoms Beperk (Media24) (gesamentlik, die direksies) tree:

* Mnr Salie de Swardt (onafhanklik, nie-uitvoerend)
* Mev Ruda Landman (onafhanklik, nie-uitvoerend)
* Prof Debra Meyer (onafhanklik, nie-uitvoerend)
* Mnr Manie Mayman (nie-uitvoerend)

Mnr Salie de Swardt het sedert September 1990 met uitnemendheid in die Media24-direksie gedien. Hy het jare lank met insig en takt as voorsitter van die Media24-direksies se oudit- en risikokomitees opgetree. Hy was ’n lid van die direksies se uitvoerende komitee.

Mev Ruda Landman is in Augustus 2005 in die direksie van Media24 aangestel, en in September 2006 in die direksie van Beherend. Sy was Media24 se leidende onafhanklike direkteur en baie bekwame voorsitter van Media24 se mensehulpbronne- en vergoedingskomitee, asook die veiligheids-, gesondheids- en omgewingskomitee. Sy was ’n lid van die direksies se nominasie- en uitvoerende komitees.

Prof Debra Meyer het sedert April 2013 in die direksies van Media24 en Beherend gedien. Sy het tydens haar ampstermyn waardevolle bydraes as ’n lid van die direksies se mensehulpbronne- en vergoedingskomitee, nominasiekomitee en veiligheids-, gesondheids- en omgewingskomitee gelewer.

Mnr Manie Mayman was van Januarie 2014 tot November 2016 die Media24-groep se uitvoerende direkteur verantwoordelik vir die finansiële funksie. Hy is op 1 April 2017 as ’n nie-uitvoerende direkteur aangestel en het op baie bekwame wyse in die direksies se risikokomitee en veiligheids-, gesondheids- en omgewingskomitee gedien. Mnr Mayman het vanaf November 2017 tot Oktober 2018 as finansiële hoof van die groep waargeneem.

Die raad het sy diepe dankbaarheid teenoor hierdie direkteure betuig vir hul toewyding aan ons groep oor baie jare. Hul unieke en hooggewaardeerde bydraes sal gemis word.

Bykomend hiertoe sal Mev Esmaré Weideman, Media24 se groep-uitvoerende hoof vir byna 8 jaar tot 30 September 2018 toe sy afgetree het, onderhewig aan bevestiging deur aandeelhouers by die algemene jaarvergadering in Augustus 2019, met ingang van 1 April 2019 as ’n nie-uitvoerende direkteur by die direksies aansluit. Mnr Mobasheer Patel, Media24 se groep-finansiële hoof sedert 1 September 2018 is uit hoofde van sy amp as Media24 se uitvoerende direkteur, verantwoordelik vir die finansiële funksie, aangestel.

Die direksies het hulle voorspoed toegewens in hul nuwe rolle.